בעוד זמן המסך של צעירים נותר יציב בהיקפו במהלך השנים האחרונות, משך הזמן שאמריקאים בני 60 ומעלה מבלים מול מכשירי טלוויזיה, מחשבים, טאבלטים או מכשירים אלקטרוניים אחרים, עלה בעשור האחרון בכמעט חצי שעה. כך עולה מניתוח נתונים סטטיסטיים של משרד העבודה שערך מרכז המחקר Pew.
מהנתונים עולה כי בני 60 ומעלה בארה"ב מבלים לאורך יותר ממחצית שעות הפנאי היומיות שלהם, ארבע שעות ו 16 דקות, מול מסכים, בעיקר בצפייה בטלוויזיה או בקטעי וידאו. זמן המסך גדל בקרב אנשים בשנות ה -60, ה-70 וה-80 לחייהם והעלייה ניכרת בקרב נשים וגברים בכל רמות ההשכלה. במקביל, משך הזמן שהמבוגרים הללו מקדישים לפעילויות פנאי אחרות, כגון קריאה או פעילויות חברתיות, ירד במעט.
עלייה זו בזמן המסך, עולה בקנה אחד עם צמיחה משמעותית באימוץ הטכנולוגיה הדיגיטלית על ידי אמריקאים מבוגרים. בשנת 2000, 14% מבני 65 ומעלה היו משתמשי אינטרנט – לעומת 73% כיום. בעוד שבתחילת המאה ה-21 שיעור הבעלות של טלפונים חכמים היה נמוך בכל הגילאים, כיום מחצית (53%) מהאנשים בגילאי 65 ומעלה הם בעלי טלפונים חכמים.
בסך הכל, זמן הפנאי של אמריקאים בני 60 ומעלה נשאר יציב: כשבע שעות ביום, וגם כמות הזמן שהם מבלים בעיסוק בפעילויות אחרות נותר יציב למדי בעשור האחרון. בממוצע, אמריקאים בני 60 ומעלה ישנים יותר משמונה שעות וחצי ביום; מקדישים שלוש שעות ביום למטלות ולסידורים, יותר משעה ביום לאכילה ושעה נוספת עבור פעילויות אישיות כגון טיפוח או טיפול רפואי. לשם השוואה, האמריקנים הצעירים עובדים יותר, יש להם פחות שעות פנאי וזמן מסך, והם מקדישים פחות זמן לעבודות הבית.